Liberal Alliance fik et katastrofevalg på landsplan, og hvis det stod til nordjyderne, så var partiet end ikke kommet ind i Folketinget. Blandt andet partiets politiske ordfører Christina Egelund måtte sige farvel til sin plads på Christiansborg. - Jeg har haft brug for at tænke over tingene, og mange har selvfølgelig spurgt ind til, hvad der skulle ske nu, og det har jeg indtil videre ikke svaret på, fortæller Christina Egelund til TV2 Nord. Hjørringenseren har nu fået samlet tankerne, selvom alt selvfølgelig endnu ikke er på plads i forhold til fremtiden. Umiddelbart har hun dog ikke fået nok af politik. - Jeg smækker ikke med døren, og det kan bestemt godt komme på tale at stille op til et valg en anden gang, siger Christina Egelund. Hun understreger også, at hun forbliver medlem af Liberal Alliance, da hun er meget glad for sit parti. På sin Facebook-profil har hun skrevet en længere tekst, hvor hun også takker en masse mennesker i forbindelse med hendes valgkamp og tiden på Christiansborg.

Referat:
Nordjyske Christina Egelund måtte vinke farvel til sin plads i Folketinget.